Dimitrij Ivanovič (*1350, 1359-1362- †1389) se je izkazal za razumnega in hrabrega vladarja. Okrog moskovskega Kremlja je dal zgraditi novo, kamnito obzidje, ki je v letih 1368, 1370 in 1372 pomagalo obraniti Moskvo pred napadi združenih vojska Litve in Tvera. Ker so se Mongoli med seboj borili za oblast, jim je Dimitrij nehal plačevati davek. Vzpodbujal je kneze k boju proti Tatarom in je leta 1380 povedel združene vojske Moskovskih knezov v boj proti njim. Na peščenem Kulikovem polju so prvič dosegli veliko zmago nad mongolsko vojsko, zbrano iz številnih mongolskih plemen. Zmaga je imela velik simboličen pomen; začeli so verjeti, da se lahko osvobodijo mongolskega jarma. Dimitriju je zmaga prinesla poimenovanje "Donski". Postal je narodni junak; kasneje je bil proglašen za svetnika.